Zuma gee sy weergawe | Maroela Media
Pres. Jacob Zuma het Woensdagmiddag tydens 'n regstreekse onderhoud met die openbare uitsaaier volgehou dat daar nog geen redes aan hom verskaf is waarom hy moet bedank nie.
Op 'n vraag van die onderhoudvoerder of Zuma sal bedank, het hy geantwoord: "Nee." Volgens Zuma het hy kort voor die onderhoud uitgevind daar word 'n mosie van wantroue vir Donderdag beplan indien hy nie vandag bedank nie. "Niemand het dit vir my kom sê nie. Wat is die haas? Ek het 'n probleem met die manier waarop dit [die uittrede] geïmplementeer word."
Volgens Zuma sal hy vandag nog 'n verklaring uitreik oor die kwessie. "Ek het net nog 'n jaar om te gaan. Die ANC se leierskap kan groter probleme hiermee veroorsaak as wat ons dink. Ek hoop hulle sal weet hoe om die organisasie te hanteer. Vir die eerste keer voel ek die ANC se leierskap is onregverdig aangesien hulle my nie help om te verstaan wat so kritiek is nie en ek het 'n probleem daarmee. Dit is nie soos die ANC te werk gaan nie."
Zuma het gesê hy is tydens die vergadering met die ANC se top-ses leiers verlede Sondag versoek om te bedank. "Ek het gevra hoekom ek oorreed moet word om te bedank. Wat het ek verkeerd gedoen? Natuurlik kon hulle nie sê wat ek verkeerd gedoen het nie."
Volgens Zuma het hy aan hulle gesê dat indien hy iets verkeerds gedoen het, daar prosesse binne die ANC is om dit te hanteer. "Ek het gevra wat ek verkeerd gedoen het, maar niemand kon iets sê nie."
Zuma het daarop gewys dat daar nie 'n reël is dat die president van die ANC die president van die land moet wees nie. Hy het ook gesê daar is volgens hom nie twee magsentrums as gevolg van die feit dat die ANC-president en die president van die land nie dieselfde persoon is nie.
Zuma het tydens die onderhoud ook verwys na oudpres. Thabo Mbeki wat deur die ANC herroep is en toe bedank het. Volgens hom is die besluit om Mbeki uit sy pos te onthef ook tydens 'n vergadering van die nasionale uitvoerende komitee (NUK) geneem en was hy een van dié wat daarteen gekant was.
Volgens Zuma was daar 'n robuuste gesprek tussen hom en die top-ses van die ANC. "Ek dink nie hulle het gehou van hoe ek met hulle gepraat het nie." Tydens die vergadering is daar gesê die NUK moet 'n besluit neem. Volgens Zuma was dit vir hom vreemd dat die kwessie nie eerder na die nasionale werkkomitee terugverwys is nie.
Zuma het gesê hy het die Maandag daarna foto's gesien van die betogings voor Luthuli-huis waar ondersteuners vir en teen Zuma slaags geraak het. "Dit het my geskok. Ek het besluit ons moet 'n ander benadering volg aangesien die leierskap reeds 'n geruime tyd sê ons kort eenheid in die ANC."
Volgens Zuma het hy hierna gehoor 'n spesiale vergadering van die NUK gaan plaasvind en het Cyril Ramphosa, president van die ANC, gesê hy wil met hom vergader. Die twee was die betrokke Dinsdag saam by die kabinetkomiteevergaderings in Kaapstad waar Zuma omstreeks 12:30 'n kennisgewing ontvang het dat die voortsittende beamptes hom wil spreek oor die staatsrede.
Zuma het gesê hy het toe reeds besluit die staatsrede moet uitgestel word en dat hy die voortsittende beamptes daaroor ingelig het en dat hy toe met Ramaphosa vergader het. Volgens Zuma het hy voorgestel dat hy ná Junie sal bedank sodat hy Ramaphosa kan voorstel tydens die Brics-beraad en die vergadering van die Afrika-Unie. Volgens Zuma sou dit hulle die geleentheid bied om vir die mense te wys daar is samewerking tussen hom en Ramaphosa.
Zuma voer aan dat Ramaphosa en Ace Magashule, sekretaris-generaal van die ANC, sy idee verwelkom het. Dit is toe dat die voorstel gemaak is om die NUK se vergadering uit te stel. Ramaphosa het Zuma toe glo die volgende dag weer ontmoet en toe is daar besluit om 'n verklaring uit te reik weens die onsekerheid.
Volgens Zuma het Ramaphosa en Magashule later weer met hom vergader en hom meegedeel dat die top-ses nie sy voorstel aanvaar nie. "Ek het vir hulle gesê ek het 'n probleem daarmee. Daar was 'n groot debat en uiteindelik het ek gesê die NUK moet die kwessie bespreek."
Ramaphosa en Magashule is Maandagaand weer na Zuma se huis om hom mee te deel dat die NUK besig is om te vergader en dat dit lyk of daar nie steun vir sy voorstel is nie. Hulle het gevra of hy sal bedank. Volgens Zuma het hy weer daarop aangedring om te hoor wat hy verkeerd gedoen het.
Zuma het tydens die onderhoud gesê dit is nie waar om te sê dat hy die ANC verontagsaam of uitdaag nie. "Ek stem nie saam met die besluit wat geneem is nie. Dit is sonder gronde en ek moet oortuig word met feite. Dit word op 'n manier gedoen wat my geviktimiseerd laat voel. Dit word op my afgedwing."
As die leier van die land moet daar met meer intelligente verskonings voor 'n dag gekom word, oops ek dink nie hy verstaan dit nie. Net soos Ajay wat kamma nie kan epos /sms of whattaspp stuur nie, so belaglik om dom te speel as dit jou pas, maar jy wil die land reel en Gupta 'n klomp besighede
hoe verwant kan hy wees om te "glo" hy het niks verkeerd gedoen nie? laat hom arresteer vir 18 + 765 kriminele klagte. dink hoe sjap gaan hy lyk agyee in n np 200 met n dak. vir wat wil hy eers Junie loop? waarvoor wag hy? help hom op sy voete!
Nou wat dink hy het hy nie verkeerd gedoen nie. In sy termyn het die Rand baie verswak weens swak leierskap, soos die kabinetskommelinge in die middernagtelike ure, verskeie finans ministers wat die trekpas gekry het sonder rede, misdaad wat gedy het, 'n klomp korrupte amptenare wat hy onder sy beheer aangestel het, soos Ace Magashule en Hlaudi Motsoeneng, dan sy bande met die Guptas, die 780+ klagtes teen hom vir die wapenskandaal, en so kan ek voortgaan. Dan het hy nog die vermetelheid om te vra wat hy verkeerd gedoen het. Niemand is so blind soos die een wat… Lees meer »